Թունիսի քաղաքացին Բեռլինի սուրբծննդյան շուկայի ահաբեկչության հիմնական կասկածյալն է
Գերմանիայի իշխանությունները հայտնել են Բեռլինի ահաբեկչության կասկածյալի անունը, որը խլել է 12 մարդու կյանքեր: ԴԱԵՇ-ը ստանձնել է պատասխանատվությունը գործողության համար, որը նման էր Նիցայի հուլիսյան ահաբեկչական գործողությանը: ԱՄՆ-ի նորընտիր նախագահ Թրամփը տեղի ունեցածը բնութագրել է սարսափելի:
ԱՄՆ-ի նորընտիր նախագահ Դոնալդ Թրամփը հայտարարել է, որ Բեռլինյան ահաբեկչությունը և Թուրքիայում Ռուսաստանի դեսպանի սպանությունն ապացուցում են, որ ինքը ճիշտ էր: «Սա հարձակում է մարդկության դեմ, որը պետք է կանգնեցվի»,- հայտարարել է Թրամփը: Նախընտրական քարոզարշավի օրերին Թրամփը հայտարարել էր, որ ԱՄՆ-ը պետք է դադարեցնի մահմեդականների ներգաղթը երկիր մինչև նոր, ավելի կատարելագործված վերահսկողության համակարգի ստեղծումը: Բեռլինում օրերս աջակողմյան ուժերն անցկացրեցին բողոքի ցույց՝ հարձակման պատասխանատվությունը դնելով կառավարության ներգաղթի քաղաքականության վրա: Սակայն գերմանացիների ավելի մեծ խումբ միացավ փախստականներին ի նշան միասնության և ահաբեկչության դեմ պայքարի: Նրանց ձեռքում կային «Բեռլինը միասնական է» և «Մեզ չեք բաժանի» պաստառներ: Մարդիկ երգում էին՝ «Մենք ենք աշխարհը»: Գերմանիայի իշխանությունները հայտնել են Բեռլինի սուրբծննդյան շուկայի ահաբեկչության հիմնական կասկածյալի անունը: Դա 24-ամյա թունիսցի Անիս Ամրիին է, ում ապաստանի վերաբերյալ փաստաթղթերը մերժվել էին հուլիսին: Նրա հայտնաբերմանն օգնելու համար սահմանվել է 104 հազար դոլարի պարգևատրում: «Դաշնային դատախազը հայտարարել է, որ հիմնական կասկածյալն այդ թունիսցին է: Նրա դրամապանակը հայտնաբերվել է բեռնատարի խցիկում»: Ըստ նախնական վարկածի՝ կասկածյալը սպանել է բեռնատարի լեհ վարորդին, այնուհետև բեռնատարն ուղղել դեպի շուկայում հավաքված ամբոխը: Գերմանիան հայտարարել է նրա հետախուզումն ամբողջ Եվրոպայում: Պաշտոնատար անձինք նշում են, որ կասկածվող անձի մեղավորությունը դեռևս վերջնական ապացուցված չէ: «Ակնհայտ է, որ խոսքը գնում է վտանգավոր անձի մասին, ով արդեն հայտնի էր իրավապահ մարմիններին և պատկանում էր ծայրահեղ իսլամիստների շրջանակներին»,- ասում է Գերմանիայի խորհրդարանի պատգամավոր Ստեֆան Մեերը: Վերջին տարիների ընթացքում բազմամարդ վայրերը դարձել են իսլամիստ ծայրահեղականների հիմնական թիրախներից մեկը: